HADIS BERJABAT TANGAN, MUSALSAL MUSAFAHAH: 

KRITI KAN RI WAYAH DAN DI RAYAH 

Ulasan dari Pusat Pengajian Al-Quran Darul Kautsar 

Akhir-akhir ini, tersebar di dalam masyarakat kita sebuah hadis 
yang didakwa diriwayatkan dengan cara yang istimewa iaitu setiap 
perawi akan menyampaikan hadis seperti mana yang diterima. 

Hadis itu berbunyi "Sesiapa yang berjabat tangan denganku atau 
berjabat tangan dengan orang yang berjabat tangan denganku 
maka akan memasuki syurga." Seperti kandungan matannya, 
periwayatan ini dilakukan dengan cara berjabat tangan iaitu setiap 
daripada perawi akan berjabat tangan lalu membacakan matan ini. 

Ada beberapa perkara yang perlu diletakkan di hadapan bagi 
menilai kedudukan hadis yang didakwa atas nama Rasulullah s. a. w. 
Pertama, kandungan matan mesti diperiksa terlebih dahulu bagi 
memastikan ia selaras dengan ayat-ayat al-Quran dan hadis-hadis 
sahih yang lain serta prinsip-prinsip Islam. Kedua, jika 
kandungannya bercanggah maka ia harus diketepikan dan tidak 
mempunyai sebarang nilai. Ketiga, jika ia menepati atau termasuk 
di bawah prinsip-prinsip Islam maka para perawinya perlu dinilai 
untuk menentukan kesahihannya. Kaedah ini lebih dikenali sebagai 
Usul Dirayah dan Usul Riwayah. 

Apabila kita melihat kepada hadis berjabat tangan ini, kita 
mendapati ianya mempunyai beberapa ciri hadis maudhu' sebagai 
yang telah dijelaskan oleh ulama hadis seperti Hafiz al-Sakhawi, al- 
Suyuti, Ibn al-Qayyim, Ibn al-Jauzi, Al- al-Oari dan lain-lain. 

Tanda-tanda rnaudhu^ ialah : 

Pertama, bercanggah dengan ayat al-Quran: 

"Allah s. w. t. berfirman, maksudnya: Sesiapa yang mengerjakan 
amal-amal soleh, baik lelaki mahupun wanita dalam keadaan 
mereka beriman, maka mereka itu masuk ke dalam syurga dan 
mereka tidak akan dianiaya walaupun sedikit." Surah al-Nisa': 124. 

Ayat ini dengan tegas mensyaratkan pentingnya keimanan dan 
amalan soleh untuk melayakkan diri ke syurga bukan semata-mata 
berjabat tangan. Begitu juga Allah menempelak golongan Musyrikin 
yang mempersoalkan urusan mengadap kiblat: 

"Bukanlah menghadap wajahmu ke arah timur dan barat itu suatu 
kebajikan, akan tetapi sesungguhnya kebajikan itu ialah beriman 
dengan Allah, hari Akhirat, malaikat-malaikat " Surah al-Baqarah: 



177. 


Kedua, bercanggah dengan prinsip dalam Islam. Jaminan untuk 
masuk syurga mestilah dengan mengakui tauhid kepada Allah dan 
beramal soleh. Sedangkan mengikut riwayat batil ini semata-mata 
berjabat tangan sudah layak memasuki syurga. 

Apakah pereka hadis ini memahami dengan sejelas-jelasnya hakikat 
berjabat tangan dengan Rasulullah s. a. w. Apakah sahabat yang 
berjabat tangan dengan baginda berpada dengan perbuatan yang 
ringkas ini lalu duduk menanti untuk memasuki syurga. Tidakkah 
apabila para sahabat berjabat tangan dengan Rasulullah s. a. w. 
bererti mereka berjanji untuk taat kepada Allah dan Rasul-Nya dan 
memberi sumpah setia untuk berjuang mempertahankan Islam. 

Ciri hadis maudhiT ketiga yang terdapat di dalam riwayat 
musafahah ini ialah menjanjikan ganjaran yang besar-besar kerana 
perbuatan yang tidak seberapa. Berjabat tangan adalah perbuatan 
begitu ringkas dan kecil sehingga mendapat jaminan yang begitu 
besar. 

Selain itu, hadis ini tidak terkenal di zaman sahabat dan Tabi' in. 
Sekian ramai para sahabat yang paling banyak meriwayatkan hadis 
daripada Rasulullah s. a. w. seperti Abu Hurairah, Aishah, Ibn Umar 
dan Ibn Abbas tidak meriwayatkan hadis ini. Oleh itu kita 
mengatakan hadis amat ganjil. 

Al-Muammar yang satu-satu sahabat yang meriwayatkan hadis 
musafahah ini, hanya meriwayatkan hadis ini sahaja atau beberapa 
hadis lain yang tidak dikenali. Begitu juga perlu diambilkira, hadis 
ini tidak terdapat di dalam kitab-kitab hadis yang muktabar seperi 
Jami', Sunan, Zawaid atau Musnad. Persoalannya, Di manakah 
letaknya hadis ini selama ini dan mengapa sekarang baru 
dipopularkan? Siapakah Muammar yang menjadi punca atau 
masdar kepada hadis ini? 

Hafiz Ibn Hajar memutuskan bahawa tiada perawi yang dikatakan 
sebagai al-Muammar itu. la hanyalah ciptaan para pereka-pereka 
hadis. Malah al-Suyuti mengatakan Mu' ammar itu seorang 
pendusta dan dajjal, hadis batil dan tidak halal meriwayatkannya. 
(Abd al-Fattah Abu Ghuddah, Ta' liq Zafar al-Amani, hal. 275) 

Kebanyakan hadis musalsal adalah tidak sahih. Bahkan menurut 
Imam al-Zahabi kebanyakannya adalah palsu kerana pendustaan 
yang dilakukan oleh para perawinya, (lihat al-Zahabi, al-Muqizah, 
hal. 44). 



Walaupun sesetengah ulama menyebutkan hadis ini di dalam kitab 
mereka itu tidak menunjukkan bahawa hadis itu boleh diterima 
sebulat-bulatnya tanpa usul periksa. Umpamanya Shah Waliyullah 
al-Dahlawi ada menyebutkan hadis ini di dalam kitabnya al-Fadhl 
al-Mubin Fi al-Musalsal Min Hadith al-Nabi al-Amin. Ini tidaklah 
bermakna beliau mengatakan hadis itu boleh diamalkan dan 
dipegang. Sebagai pengarang, beliau hanya mengumpulkan hadis 
tersebut dengan sanadnya dan masih lagi tertakluk kepada kaedah 
penerimaan dan kritikan hadis. Hal ini sememangnya lumrah dalam 
penulisan kitab-kitab hadis yang mengumpulkan pelbagai jenis 
hadis yang tidak dinyatakan statusnya. Sebagai contoh, Imam al- 
Bukhari tidak beriltizam untuk mengeluarkan hadis-hadis sahih 
sahaja di dalam kitab-kitabnya yang lain seperti dalam Juz Raf' al- 
Yadain, al-Qira'ah Khlfa al-lmam dan kitab-kitab lain selain dari 
Sahih al-Bukhari. Begitu juga terdapat juga hadis maudhu' di 
dalam Sunan al-Tirmizi dan Sunan Ibn Majah. Tugas mereka ialah 
mencatatkan hadis-hadis yang sampai kepada mereka dengan 
sanad-sanadnya. Terserah kepada ulama hadis untuk menilai 
kedudukannya. Ini bermakna kewujudan hadis-hadis tersebut tidak 
boleh disebarkan untuk orang ramai tetapi hanya untuk tujuan 
dokumentasi bagi ulama hadis sahaja. 

Shah Waliyullah sendiri menyebutkan hal ini setelah 
membincangkan kelas-kelas kitab hadis. Kata beliau: 

"Kitab-kitab hadis yang berada pada kelas ketiga iaitu Masanid, 

J awami' dan Musannafat yang ditulis sebelum dan selepas zaman 
Imam al-Bukhari dan Muslim yang menghimpunkan hadis sahih, 
hasan, dhaif, ma' ruf, gharib, syazz, munkar, khata', sowab, thabit 
dan maqlub serta tidak terkenal di kalangan ulama hadis." (Hujjah 
Allah al-Balighah, jil. 1, hal. 134) 

Kemudian beliau menyebutkan kedudukan kitab-kitab tersebut: 
"Tentang kitab-kitab kelas ketiga itu, maka hanya ulama yang 
mahir dan berautoriti yang menghafal nama-nama perawi dan 
penyakit-penyakit hadis sahaja yang layak untuk berinteraksi 
dengan hadis-hadis di dalamnya untuk tujuan beramal dan 
mengeluarkan pendapat berdasarkan kepadanya malah boleh juga 
untuk mutaba' ah dan syawahid." (jil. l,hal. 135) 

Begitu juga halnya dengan Imam al-Tabari yang mencatat segala 
jenis riwayat di dalam kitabnya Tarikh al-Muluk Wa al-Umam. Di 
muqaddimah tarikhnya itu, beliau menulis: 

"Hendaklah pembaca kitab kami ini mengetahui sesungguhnya 
pegangan saya bahawa setiap perkara yang saya sebutkan dalam 
kitab ini adalah mengikut syarat yang saya beriltizam dengannya 



iaitu meriwayatkan berita-berita sebagaimana ia telah diriwayatkan 
dan saya hanya menyebutkannya sahaja. Apa yang terkandung 
dalam kitab ini tentang sebahagian kisah orang yang terdahulu. 
Antara berita tersebut ada yang menyebabkan pembacanya merasa 
benci atau pendengar merasa jelik. Ini kerana dia tidak dapat 
menerimanya sebagai sesuatu yang benar atau sesuatu hakikat. 
Oleh itu, hendaklah dia mengetahui bahawa berita-berita tersebut 
bukan datang daripada kami, tetapi ia datang daripada orang yang 
menyampaikannya kepada kami. Dan kami hanya menyampaikan 
seperti yang dibawakan kepada kami." (jil. 1, hal. 8) 

Kesahihan dari sudut matan dan sanad sangat penting kerana 
walaupun sanadnya sahih dengan rantaian perawi-perawi yang 
thiqah tetapi jika kandungan matan itu rapuh dan bercanggah 
dengan prinsip-prinsip dirayah maka ia tetap tidak sahih. Tidaklah 
menghairankan kerana sesiapa sahaja akan berani untuk mencipta 
satu kata-kata lalu dia meletakkan dengan sanad yang sahih hatta 
rantaian perawi-perawi emas bahawa ini adalah hadis Rasulullah 
s. a. w. Era periwayatan hadis secara bersanad telahpun berakhir. 
Hadis-hadis telah dibukukan sejak zaman imam-imam hadis lagi. 
Oleh itu sesiapa sahaja yang mendakwa sesuatu hadis yang ganjil 
yang tidak pernah diketahui oleh tokoh-tokoh hadis bermakna dia 
telah membawa masuk hadis palsu dalam dunia Islam. 

Jika kandungan matan sudah tidak sahih maka tidak ada makna 
untuk dibahas kedudukan sanadnya. Apatah lagi apabila sepintas 
lalu didapati sanadnya itu mempunyai perawi-perawi yang tidak 
dikenali. 

Mengenai perkara ini Allah s. w. t. berfirman, maksudnya: 

"Mengapa di waktu kamu mendengar berita bohong itu, orang- 
orang mukmin dan mukminat tidak bersangka baik terhadap diri 
mereka sendiri (mengapa tidak kamu berkata, ini adalah suatu 
berita bohong yang nyata." (surah al-Nur: 12) 

Firman-Nya lagi: "Dan mengapa kamu tidak berkata di waktu 
mendengar berita bohong itu: sekali-kali tidaklah patut kita 
memperkatakan perkara ini. Maha Suci Engkau (wahai Tuhan kami) 
ini adalah dusta yang besar." (surah al-Nur: 16) 

Dua ayat al-Quran ini menegaskan kepada kita supaya menilai 
kandungan sesuatu riwayat supaya ia benar-benar sesuai dengan 
peraturan syariat dan menepati dengan keadaan Rasulullah s. a. w. 

Seperti hadis-hadis yang lain, musalsal masih tetap terikat dengan 
neraca dirayah dan riwayah untuk diakui sebagai sahih. Hadis 



musalsal ialah hadis yang diriwayatkan oleh seorang perawi dengan 
cara yang sama yang diriwayatkan oleh perawi-perawi sebelumnya 
sehinggalah sampai kepada Rasulullah s. a. w. Keistimewaannya 
hanya dari segi cara penyampaian sahaja bukan dari segi 
kedudukan sanadnya. 

Memang diakui hadis musalsal yang sahih pada matan dan 
sanadnya mempunyai keistimewaannya kerana mempunyai 
ketepatan yang lebih berbanding dengan hadis biasa. Sebaliknya 
jika maudhu' boleh jadi kepalsuannya itu lebih teruk lagi. 

Dalam hal ini, atas dasar nasihat untuk agama dan umat, kami 
ingin mengingatkan mana-mana individu atau mana-mana 
kelompok yang cuba menyebar hadis-hadis palsu sebenarnya 
bertujuan untuk menyesatkan masyarakat dan memalingkan 
mereka daripada berpegang dengan al-Quran dan al-Sunnah. Malah 
usaha seperti ini merupakan fitnah untuk memperdayakan umat 
supaya mereka memilih jalan yang sesingkat mungkin untuk masuk 
syurga. 

Amalan menyampaikan hadis musalsal berjabat tangan ini 
sebenarnya mirip kepada penjualan sili-sijil pengampunan yang 
berleluasa di kalangan penganut-penganut Kristian. Menurut 
mereka, dengan mengemukakan sejumlah bayaran yang tertentu 
kepada pihak gereja, seseorang itu akan memperolehi sijil tanda 
sucinya mereka daripada dosa-dosa tanpa melakukan apa-apa 
amalan. (al-Mawsu' ah al-Muyasarah fi al-Adyan wa al-Mazahib al- 
Mu'asirah, hal. 505). Dari satu sudut, penyebaran hadis musalsal 
ini lebih dahsyat lagi kerana tiada sebarang wang yang diperlukan 
untuk jaminan masuk syurga. 

Kesan penyebaran hadis ini ialah menyebabkan orang ramai akan 
meyakini berjabat tangan dengan guru akan menjamin ke syurga 
kerana guru-guru sebelum gurunya berjabat tangan dengan 
Rasulullah s. a. w. Ini amatlah berbahaya kerana perkara yang 
diyakini akan menjadi aqidah sedangkan aqidah hanya sabit dengan 
nas al-Quran dan hadis yang sahih. 

Sebahagian masyarakat terpedaya dengan hadis musafahah ini 
kerana mereka menganggap ianya sama dengan hadis yang 
diriwayatkan oleh Anas bin Malik. Pada hal antara keduanya adalah 
seperti siang dan malam, antara langit dan bumi. 

"Sesungguhnya Rasulullah s. a. w bersabda kepada Muaz bin Jabal: 
Sesiapa yang menemui Allah dengan tidak mempersekutukan- Nya 
dengan sesuatu, dia akan masuk syurga. Kata Muaz: "Bolehkah 
saya menyampaikan berita gembira ini kepada orang ramai? 



Rasulullah s. a. w. bersabda: "Jangan, saya takut mereka akan 
berpada (dengan ucapan itu sahaja)." Hadis riwayat al-Bukhari no: 
126. 

Hadis ini menjelaskan bahawa menjaga keimanan dengan menjauhi 
syirik akan menjamin seseorang masuk syurga dan seseorang 
mukmin tidak boleh berpada dengan menjaga diri daripada syirik 
tetapi dia mestilah berusaha meningkatkan tahap keimanan dengan 
melakukan amal-amal kebajikan. Oleh itu, hadis ini tidaklah 
difahami secara mutlak malah mesti difahami mengikut perspektif 
hadis-hadis sahih yang lain. Di samping itu, ia menekankan prinsip 
tauhid dan menjaga aqidah manakala hadis musafahah yang palsu 
itu tidak mengandungi apa-apa tuntutan amalan melainkan semata- 
mata berjabat tangan dan mengharapkan berkat dengan orang 
yang mengambil berkat dengan Rasulullah s. a. w. Walhal, 
keselamatan di akhirat tidak boleh dijamin dengan menumpang 
orang lain. Allah s. w. t. berfirman: 

"Di hari harta dan anak-anak lelaki tidak berguna, kecuali orang 
yang datang kepada Allah dengan hati yang bersih." Surah al- 
Syu' ara': 88-89. 

Sebagai rumusan, hendaklah kita berhati-hati jangan sampai 
terlibat dalam meriwayatkan hadis palsu atas nama Rasulullah 
s. a. w. seperti hadis musafahah yang batil ini kerana ia bukan 
menjamin kita ke syurga tetapi yang nyata membawa kita ke 
neraka. 

Apakah kita masih lagi tidak berpuas hati dengan sekian banyak 
hadis-hadis sahih yang termuat di dalam kitab-kitab hadis yang 
muktabar tentang janji-janji Allah kepada orang yang beriman dan 
beramal soleh. Sikap sebegini tidak ubah seperti Syiah Rafidhah 
yang tidak berpuas hati dengan hadis-hadis kelebihan Saidina Ali 
yang sahih lalu mereka mencipta beribu-ribu hadis batil. 

